Diari Oficial de la Generalitat Valenciana


Sumari del DOGV 9308, del 29-03-2022 (2022/2319)

RESOLUCIÓ de 23 de novembre de 2021, del director general de Qualitat i Educació Ambiental, per la qual es formula declaració d'impacte ambiental del Projecte centre d'emmagatzematge de residus no perillosos metàl·lics, carrer de Jerónima Galés (Impressora), 33, baixos, al terme municipal de València (València) (expedient 60/2020/AIA).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9308

Data del DOGV
:   29-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2319


Data del document
:   23-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * València
    * impacte ambiental

RESOLUCIÓ de 23 de novembre de 2021, del director general de Qualitat i Educació Ambiental, per la qual es formula declaració d'impacte ambiental del Projecte centre d'emmagatzematge de residus no perillosos metàl·lics, carrer de Jerónima Galés (Impressora), 33, baixos, al terme municipal de València (València) (expedient 60/2020/AIA). [2022/2319]  
  
«Declaració d'impacte ambiental  
Expedient: (1519334 TACTICA) 060/1594-HCS.  
Títol: Centre d'emmagatzematge de residus no perillosos metàl·lics.  
  
Promotora: María Chircu.  
Òrgan substantiu: Ajuntament de València.  
Referència de l'òrgan substantiu: I-65660-5943-221582-61.  
Localització: carrer de Jerónima Galés (Impressora), 33, baixos, València.  
NIMA: 2582623039.  
  
Antecedents i descripció del projecte  
La titular María Chircu promou un projecte d'emmagatzematge de residus no perillosos (metalls fèrrics i no fèrrics) situat al carrer de Jerónima Galés (Impressora), número 33, baixos, València (València) referència cadastral 5878027IU7796B3245BJ.  
L'activitat es desenvoluparà en un local en planta baixa d'un edifici d'habitatges ja construït que consta de planta baixa més set alçàries. L'accés al local es realitza per la façana que limita amb la via pública. Disposa de dues entrades principals entre les quals es troba l'accés a l'edifici d'habitatges, número 33. Disposa d'una superfície construïda de 273,24 m², dels quals 235,24 m² correspondran a la superfície útil destinada a l'exercici de l'activitat. La distribució es mostra en el plànol de planta, on es diferencia l'entrada, zona de trànsit, zones d'apilament de residus, oficina, magatzem i lavabos. Compta amb paviment de formigó remolinat en tot el local excepte en els lavabos. Disposa de subministrament d'aigua potable, energia elèctrica, connexió amb la xarxa de sanejament municipal i tots els serveis públics necessaris per a l'exercici de l'activitat.  
Els residus arribaran a la instal·lació per mitjà de particulars o de vehicles de transport autoritzats. Es rebran a l'entrada en l'establiment (control de tipologia, volum, origen i pes). Després es descarregaran i classificaran mitjançant un procés de selecció manual. Si cal, es procedirà a la neteja i separació de materials impropis. Els residus classificats s'apilaran per separat segons els tipus (ferro, coure, alumini, etc). Finalment s'entregaran a gestors autoritzats que s'encarregaran del seu tractament final.  
Els codis LER dels residus per als quals se sol·liciten les corresponents autoritzacions administratives que permeten el seu emmagatzematge, corresponen a residus no perillosos, principalment metàl·lics. La relació descrita en la documentació tècnica és la següent: 02·01·10, 10·02·02, 10·02·10, 10·08·04, 10·12·06, 12·01·01, 12·01·03, 12·01·13, 12·01·21, 15·01·04, 16·01·17, 16·01·18, 16·01·19, 16·02·14, 16·02·16, 17·04·01, 17·04·02, 17·04·03, 17·04·04, 17·04·05, 17·04·06, 17·04·07, 17·04·11, 19·10·01, 19·10·02, 19·12·01, 19·12·02, 19·12·03, 20·01·01, 20·01·36, 20·01·39, 20·01·40.  
Segons la documentació tècnica, la capacitat d'emmagatzematge prevista és la següent: ferro 100 kg, alumini 100 kg, coure 100 kg, llautó 50 kg i plom 50 kg. S'estima una capacitat de gestió de 95.500 kg/any.  
  
La relació de maquinària que intervindrà en el procés industrial inclou: bàscula de pesatge i serra Compact de 24W. S'utilitzarà energia elèctrica per al seu funcionament.  
  
Tramitació administrativa  
Amb data 25 de juny de 2020, l'Ajuntament de València (òrgan substantiu) va traslladar a aquest òrgan ambiental de la sol·licitud d'avaluació d'impacte ambiental ordinària del projecte. Adjuntava còpia de l'expedient administratiu, en el qual consten els documents següents:  
  
- Resum no tècnic del projecte (novembre 2018).  
- Comunicació ambiental sense obres (juny 2018).  
- Estudi d'impacte ambiental, març 2019 (ESIA).  
- Informe inspecció higienicosanitària de data 4 d'abril de 2019, en sentit favorable.  
- Edicte d'informació pública i publicació en el BOP.  
- Informe del Servei d'Activitats, Secció Urbanística Sud, de data 26 de setembre de 2019, que informa sobre la compatibilitat urbanística en sentit favorable.  
- Annex d'ampliació del projecte (febrer 2020). Inclou un estudi acústic.  
- Informe de la Secció Tècnica del Servei d'Activitats de data 12 de març de 2020, favorable en matèria de contaminació acústica i desfavorable respecte a la protecció contra incendis.  
Amb dates 13 de juliol de 2021, 16 de setembre de 2021 i 21 d'octubre de 2021, l'òrgan substantiu va reiterar la sol·licitud d'inici de l'avaluació d'impacte ambiental i va aportar els documents addicionals següents:  
- Projecte de llicència ambiental (novembre 2018).  
- Annex d'ampliació del projecte (abril 2020). Inclou les mesures de protecció contra incendis.  
- Informe de la Secció Tècnica del Servei d'Activitats, de data 4 de maig de 2020 (esmena de l'informe 12.03.2020).  
- Certificat d'informació pública de data 18 d'octubre de 2021.  
  
D'acord amb el certificat remés, l'òrgan substantiu va realitzar la informació pública de l'expedient mitjançant la publicació de l'edicte en el BOP de València número 133, de data 12 de juliol de 2019, per un període de 30 dies, sense que s'hagen presentat al·legacions sobre aquest tema.  
  
Consideracions ambientals  
L'activitat es desenvoluparà en sòl urbà residencial. És compatible amb el planejament urbanístic i amb les ordenances municipals, d'acord amb el certificat de compatibilitat urbanística que consta en l'expedient.  
  
Consultada la cartografia de la infraestructura valenciana de dades espacials (IDEV), s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits. A l'altre costat de la via pública es troba una zona enjardinada (dotacions de xarxa primària, zones verdes). En la planta baixa dels edificis confrontants al local, es troben altres locals d'ús comercial (perruqueria, servei d'assistència tècnica i cafeteria).  
Consultada la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica, s'observa que actualment la promotora disposa de codi NIMA, en aquestes instal·lacions, per a les activitats de transportista de residus perillosos (1544/T01/CV), transportista de residus no perillosos (3875/T02/CV) i negociant de residus no perillosos (426/N02/CV).  
L'ESIA inclou una descripció del projecte i de l'inventari ambiental de la zona. S'identifiquen i valoren les accions del projecte susceptibles de causar impactes ambientals significatius únicament en la fase de funcionament, perquè l'activitat es realitzarà en un edifici ja construït, que disposa de tots els serveis necessaris per al començament immediat de l'activitat (llum, aigua, sanejament, seguretat, etc.). Els factors del medi més rellevants sobre els quals podria incidir el projecte es considera que són l'atmosfera, sòl, fauna, vegetació, paisatge, població i medi socioeconòmic. Analitza els efectes sobre aquests factors i proposa mesures preventives i correctores per a minimitzar els impactes significatius, i conclou que l'activitat és ambientalment viable.  
  
Segons l'ESIA, les afeccions a l'atmosfera es derivaran de la producció de sorolls. S'inclou un estudi acústic que justifica que, en estat d'explotació, en l'horari diürn d'obertura de l'activitat, amb les característiques constructives del local, calculat l'aïllament a soroll conformement amb l'índex de reducció acústica dels tancaments, no es transmetran a l'exterior o a confrontants nivells de soroll superiors als permesos per la normativa. Les mesures aplicades són adequades segons consta en l'informe de la secció tècnica que consta en l'expedient.  
  
Cal assenyalar que les instal·lacions de tractament de residus estan incloses en el catàleg d'activitats potencialment contaminadores de l'atmosfera (RD 100/2011, de 28 de gener, regulat en la Comunitat Valenciana pel Decret 228/2018, de 14 de desembre). L'activitat complirà els requisits establits en la Llei 34/2007, de 15 de novembre, de qualitat de l'aire i protecció de l'atmosfera i altra normativa que li siga aplicable.  
  
L'impacte sobre el sòl, segons l'ESIA, es considera admissible ja que la ferralla s'emmagatzema en envasos adequats sobre la solera de formigó existent. En la zona de càrrega i descàrrega s'ha reforçat la impermeabilitat del formigó amb pintura resistent a alt trànsit (epoxi). Depenent de la naturalesa del residu se situaran en contenidors metàl·lics o de plàstic, en contenidors flexibles, cubetes, bidons o en palets. En la instal·lació no es realitzaran operacions de descontaminació dels residus ni s'hi rebran residus perillosos o contaminats. En el cas que arriben a la instal·lació residus perillosos no admissibles mesclats entre els residus rebuts, s'emmagatzemaran en un contenidor específic i estanc fins a la seua retirada per gestor autoritzat. Segons el projecte, es produiran aigües residuals procedents de l'aigualeig i neteja del local.  
  
L'ESIA no preveu la possibilitat que es produïsquen vessaments accidentals a causa de la presència de líquids continguts entre els residus. La instal·lació haurà de disposar de material absorbent per a procedir a la recollida immediata, si escau. El seguiment i el control de qualitat de les aigües residuals que aboquen al clavegueram s'inclourà en el pla de vigilància ambiental.  
L'ESIA amplia la relació de codis LER dels residus per als quals se sol·licita l'autorització d'emmagatzematge, respecte a la sol·licitada en el projecte. S'inclouen residus d'equips elèctrics i electrònics, per això l'activitat haurà de complir el Reial decret 110/2015, de 20 de febrer, sobre residus d'aparells elèctrics i electrònics i l'altra normativa que li siga aplicable.  
L'activitat es desenvoluparà en un local tancat situat al centre urbà, per la qual cosa no es consideren rellevants els impactes sobre la fauna, vegetació i paisatge. Compleix la normativa sanitària, segons consta en l'informe de la inspecció higienicosanitària.  
L'impacte sobre la població es considera positiu perquè l'activitat contribuirà a la creació de llocs d'ocupació i afavorirà la recollida i gestió dels residus produïts en la zona d'ubicació del projecte.  
  
El risc d'incendi en l'establiment i les mesures actives de prevenció d'incendis segons el que s'estableix en la normativa vigent que es descriuen en la documentació tècnica presentada pel promotor han sigut valorades en sentit favorable per l'òrgan substantiu, segons es reflecteix en els informes de la secció urbanística i de la secció tècnica del servei d'activitats que consten en l'expedient.  
L'ESIA estableix la previsió d'un programa de vigilància ambiental que garantisca el compliment de les mesures correctores proposades, així com detectar els impactes ambientals negatius que pogueren produir-se, i implantar, si escau, mesures correctores addicionals abans que l'impacte siga irreversible.  
Assenyalar que el control i el seguiment de l'origen i la destinació dels residus, d'acord amb el que dispose l'autorització en matèria de gestió de residus, constitueixen, així mateix, mesures de vigilància ambiental. A fi que les mesures protectores i correctores proposades resulten efectives, tot el procés productiu, incloent-hi les càrregues i descàrregues dels residus, haurà de realitzar-se sempre a l'interior del local, per la qual cosa hauria de disposar d'un gual que garantisca l'accés dels vehicles en l'horari de funcionament.  
  
Consideracions jurídiques  
Les instal·lacions d'emmagatzematge de residus no perillosos metàl·lics estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I, grup 6.c 2 «Altres instal·lacions de desballestament i/o emmagatzematge de ferralla», del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot això, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de centre d'emmagatzematge de residus no perillosos metàl·lics, promogut per María Chircu, al carrer de Jerónima Galés (Impressora), número 33, baixos, de València, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que consta en l'expedient i de conformitat amb les condicions següents:  
1. Quant a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
3. En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, com també en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 23 de novembre de 2021.- El director general de Qualitat i Educació Ambiental: Joan Piquer Huerga.»